Kettős győzelemmel lett újra világbajnok a Toyota a WEC-ben
Barcelonában a 6 órás versenyen a 8-as TR010 Hybrid győzött, a 7-es pedig a második helyen futott be, így nem csak a gyártói világbajnoki cím vált biztossá a Toyota számára egy futammal az idény vége előtt, hanem az is, hogy a pilóták versenyét is a két egysége közül valamelyik fogja megnyerni a novemberi szezonzárón, Monzában.

Csak nyáron vált hivatalossá, hogy a háborús veszélyhelyzet miatt Katar és Bahrein helyett Barcelonában és Monzában rendezik az év utolsó két WEC-futamát. A Circuit de Barcelona-Catalunya pálya a 2022-ben bevezetett Hypercaroknak ismeretlen terep volt, és a Hosszútávú-világbajnokság mezőnye is mindössze egyszer, 2019-ben járt itt, de akkor sem versenyt, hanem csak egy prológot tartottak. Több riválisával ellentétben a Toyota – logisztikai problémák miatt – még a nyár végére leszervezett tesztet is kénytelen volt kihagyni ezen a pályán, ezért a bajnokságot vezető japán csapat nem volt biztos benne, hogy a Fujiban mutatott jó formáját ide is át tudja-e menteni. De a kétségek már szombat délután eloszlani látszottak, amikor Hirakava Rjó a második rajthelyet szerezte meg a Hyperpole időmérőn, mindössze 17 századdal lemaradva a pole pozícióról.
Két teljesen száraz nap után az idény utolsó előtti versenye már vizes aszfalton vette kezdetét vasárnap délben, a csúszós körülmények pedig azonnal több versenyzőn is kifogtak. A pole pozícióból induló André Lotterer (17-es Genesis) az első kanyar felé tartva elveszítette vezető helyét a remekül rajtoló csapattárssal, Daniel Juncadellával (19-es Genesis), valamint a Toyota Racing pilótájával, Sébastien Buemivel (8-as Toyota) szemben; nem sokkal később pedig a hazai pilóta az ötös kanyar kavicságyában kötött ki, amikor elmérte a féktávot. Ezzel a 19-es rajszámú Genesis az élről a Hypercar-mezőny végére csúszott vissza, Buemi pedig az esőben is magabiztosan vezetve élre állt a 8-as Toyotával. 
A 100. WEC versenyén induló svájci sztár és két váltótársa (Brandon Hartley, Hirakava Rjó) a verseny nagy részében – a rajtprocedúra megsértéséért kapott öt másodperces büntetést leszámítva – meg is őrizte ezt az előkelő pozíciót, mivel a bajnokság éllovasaihoz méltó, hibátlan versenyt futottak. A második óra elején a lendületesen autózó, kilencedik helyről feljövő Nyck de Vries (7-es Toyota) megelőzte a ferraris Miguel Molinát (50-es Ferrari), így a két Toyota került az első két helyre; a két GR010 Hybrid LMH prototípus pedig ezt követően egyre jelentősebb előnyt épített ki az üldözőkkel szemben a felszáradó pályán.
A táv felénél Hartley 10 másodperccel vezetett a csapatfőnök csapattárs, Kobajasi előtt, míg az üldözőboly több mint 20 másodperces hátrányban volt már hozzájuk képest. Bár két órával a vége előtt egy biztonsági autós szakasz újra összerázta a mezőnyt, a két Toyota az újraindítást követően megint leggyorsabb köröket futott, és visszaépítette előnyét. A hajrában biztonságosan küzdötték át magukat a lekörözöttek között, miközben megőrizték kényelmes előnyüket. Hirakava mindössze 0,583 másodperccel De Vries előtt haladt át a célvonalon, így a Toyota a tavalyi bahreini futam óta először aratott kettős győzelmet. Ez a domináns teljesítmény a WEC legsikeresebb márkája számára a 14 szezon alatt immár a nyolcadik, a jelenlegi Hypercar-korszakban pedig hatból az ötödik gyártói világbajnoki címet is elhozta. Ez volt az első év, hogy már nem Toyota Gazoo Racing, hanem Toyota Racing névvel indult és győzött a kölni székhelyű alakulat. Az idén először bevetett, jelentős áttervezés után született TR010 Hybrid így megismételte elődei, a TS040 Hybrid és a GR010 Hybrid bravúrját: már a bemutatkozó szezonjában elhódította a bajnoki címet.
A két Toyota közötti csata a szezon nyolcadik, egyben utolsó fordulóján, a monzai 6 óráson folytatódik, ahol már a versenyzői világbajnoki cím sorsa is eldől majd. Újabb diadalával a 8-as rajtszámú GR010 Hybrid legénysége 10-ről 17 pontra növelte előnyét, és már matematikailag is csak a csapattársaknak, a 7-es Toyota legénységének van esélye megelőzni őket a november 8-i szezonzárón, amelyen összesen még 25 pontot lehet szerezni.
Nyilatkozatok:
Sébastien Buemi (versenyző, 8-as Toyota): „Ez kétségtelenül egy fantasztikus nap az egész csapat számára. Nagy volt a feszültség, és még mindig kicsit haragszom magamra a rajt utáni büntetés miatt, de a csapattársaim kárpótoltak ezért. Nagyon örülök, hogy az egész Toyota Racinggel együtt ünnepelhetem a bajnoki címet, méghozzá egy kettős győzelemmel. A tavalyi nehéz szezon után ez jól mutatja, milyen keményen dolgoztunk a télen a TR010 Hybrid kifejlesztésén, amellyel megnyertük Le Mans-t és mindkét bajnoki címet. Most pedig remélhetőleg Brendon, Rjó és én megszerezhetjük az egyéni világbajnoki címet is Monzában.”
Kobajasi Kamui (csapatfőnök és versenyző, 7-es Toyota): „Gratulálok az egész csapatnak a futamgyőzelemhez, valamint ahhoz, hogy már itt bebiztosítottuk a gyártók világbajnoki címét! Nagyon büszke vagyok mindenkire – Kölnben és Higashi-Fujiban egyaránt –, továbbá a Toyota-családra, a partnereinkre, és természetesen Morizo-szanra és Nakadzsima-szanra is. Hatalmas teljesítmény megnyerni Le Mans-t, most pedig a gyártók világbajnoki címét, különösen annak fényében, hogy tavaly milyen nehézségekkel küzdöttünk. Idén bevezettük a TR010 Hybridet, amely újra a csúcsra repített minket. Az egyéni világbajnoki cím sorsa immár a 7-es és a 8-as rajtszámú autó között dől majd el, így úgy gondolom, nyugodtan élvezhetjük az utolsó versenyt.”

